stanford-oval/wikipedia huggingface dataset:
אהרן מרדכי רוקח

| --- | --- |

הרב רוקח 2015
 לידה:  12 באוקטובר 1975 (בן 49) ז' בחשוון ה'תשל"ו ירושלים, ישראל 
 מדינה:  ישראל 
 מקום פעילות:  קריית בעלז
 השתייכות:  חסידות בעלז
 בת זוג:  שרה לאה
 אב:  ישכר דב רוקח
 
הרב אהרן מרדכי רוקח, 2005
הרב אהרן מרדכי רוקח במרכז, 2015
הרב אהרן מרדכי רוקח (נולד בז' בחשוון ה'תשל"ו, 12 באוקטובר 1975) הוא בנו היחיד של האדמו"ר מבעלזא הרב ישכר דב רוקח והמיועד לרשת את מקומו בבוא היום. בקרב חסידי בעלז הוא מכונה "הרב הצדיק" (גם ללא הזכרת שמו).
בשנים האחרונות, העניק לו אביו האדמו"ר מבעלזא, סמכויות רבות בניהול החסידות, הוא נשיא ועד החינוך של כלל המוסדות בעלזא, ומשמש הרב רוקח כעין מנהיג בפועל של החסידות.
ביוגרפיה

נולד בירושלים לאדמו"ר מבעלזא הרב ישכר דב רוקח ולשרה, בתו של הרב משה יהושע הגר, האדמו"ר מויז'ניץ. הולדתו הייתה מהולה בציפייה רבה, מאחר שאביו היה הממשיך של שושלת בעלזא שהושמדה בשואה, והבן אהרן מרדכי נולד לאחר למעלה מעשר שנות נישואין של האדמו"ר. בתקופה שקדמה ללידתו הורחקה אמו מעין רואים מחשש לעין הרע, ובמשך רוב הזמן שהתה בדירת מסתור ביישוב סביון. דבר ההריון נשמר בסוד כמוס. הוא נקרא על שם סבו, הרב מרדכי רוקח מבילגוריי, ואחיו של הסב - האדמו"ר מבעלז רבי אהרן רוקח.
בילדותו התחנך בתלמוד תורה "מחזיקי הדת" של בעלזא בשכונת זיכרון משה בירושלים. בר המצווה של אהרן מרדכי נערכה בבית הכנסת הגדול של בעלזא בקריית בעלז בירושלים. המבנה היה עדיין בשלבי בנייה ומאמצים הושקעו כדי להכשיר את המקום לקליטת רבבות חוגגים, לאור רצון האדמו"ר לקיים אירוע היסטורי זה בבית מדרשו החדש. בחגיגת בר המצוה השתתף המנהיג החרדי ליטאי הרב שך.
בהוראת אביו החל ללמוד מעט לפני בר המצווה שלו, באלול ה'תשמ"ח, ועד לאירוסיו בבית אביו, מפי מורים פרטיים, בהם הרב פנחס פרידמן, שהיה גם החברותא של אביו.
בו' בתמוז תשנ"ב, בגיל 16 וחצי, השתדך אהרן מרדכי עם שרה לאה, בתו של הרב שמעון למברגר, גאב"ד מאקאווא בקריית אתא. במסיבת השידוכין השתתפו מאות חסידים, בהם כמה מאות מאירופה ומארצות הברית. הזוג התחתן בט"ז באב תשנ"ג, 3 באוגוסט 1993. החתונה נערכה באוהל ענק ("שַׁאטֶער" בעגה החסידית), שהוקם ברחבת בית הכנסת הגדול של בעלזא בקריית בעלז שבירושלים. על פי הערכות המשטרה נכחו בטקס החופה כשישים אלף משתתפים.[דרוש מקור] בסעודת החתונה, שהוכנה למוזמנים בלבד, נטלו חלק כשלושים אלף בני אדם.
הרב אהרן מרדכי רוקח עובר לפני התיבה בבית המדרש הגדול של החסידות לעיתים קרובות, ולעיתים גם במקום אביו, בתפילת מוסף של שבת, כאשר אביו מורה לו לעשות זאת. בשנת תש"ע נתמנה על ידי אביו האדמו"ר למלא את מקומו בסידור קידושין. עם השנים מתחזק מעמדו בניהולם הגשמי והרוחני של מוסדות בעלז. הוא יוצא לשבתות בקהילות חסידי בעלזא בעולם ולגיוס תרומות עבור מוסדות בעלזא בישראל. באחת מנסיעותיו ביקר אצל דודו, האדמו"ר רבי אהרן טייטלבוים מסאטמר (הרבנית סאשא, אשתו של רבי אהרן, היא אחות אמו של הרב אהרן מרדכי) ביקור שנתפס בציבור החרדי כפגישת פיוס בין שתי החצרות. פיוס מלא הושג כאשר נפגש אביו עם הרב אהרן בשנת 2012.
אשתו שרה לאה מנהלת כיום את מוסדות "בית מלכה" של החסידות, ועומדת לצד חמותה בראשות ארגון נשות החסידות.
בהנהגת החסידות בפועל

בשנים האחרונות, החל אביו להעניק לו סמכויות, והרב רוקח החל להנהיג את החסידות במישורים רבים.
בשונה מהנהגתו של אביו, מתאפיינת ההנהגה של הרב רוקח בהקמת 'כוורת יועצים' סביבו, המכונה 'ועד' בעגה הפנים-חסידית.
כיום, מכהן הרב רוקח בראשות 4 'ועדות' כאלה:
ועד החינוך: הוועד מונה ארבעה חברים, ובראשם עומד הרב רוקח, ותפקידו לתכנן את יעדי החינוך, ולשפר את החינוך בכל מוסדות החינוך של החסידות, חיידרים, ישיבות, ובתי ספר לבנות.
ועד דורותינו: הוועד הזה ממונה על ה'קבוצות' - ארגון פנים-בלזאי שמטרתו לשנות את המבנה הכללי של החסידות: במקום המבנה הקיים שבו יש אלפי משפחות תחת מנהיג אחד, בונים היררכיה יותר מסודרת, שבו יש קבוצות של 100-150 איש ומעליהן 'משפיע'.
ועד פוליטי: הוועד הזה ממונה להסדיר את הפעילות הפוליטית של החסידות, ולקבוע את נציג החסידות לכנסת.
ועד למען עסקני אנ"ש: הוועד הזה תפקידו ליישב ולגשר בסכסוכים פנים-קהילתיים המתגלעים בין אישים בכירים בתוך החסידות.
משפחתו

לרב רוקח שלושה עשר ילדים, מהבולטים:
רבי שלום - הבכור, נישא בסיוון ה'תשע"ג לחנה בתיה, בת הרב יחיאל מאיר פנט, חסיד בעלז ור"מ בישיבת נדבורנה בבני ברק, בחתונת ענק שכללה רבבות חסידים ורבנים מחוגים שונים.. האירוע תואר כ"חתונה החרדית הגדולה בהיסטוריה".
הרבנית מלכה אסתר  - נישאה לאברהם ספרין, נכדו של רבי יצחק שלמה מקומרנה.
רבי אברהם שמואל צבי - נישא לשפרה לאה, בת הרב מאיר דב רכניצר, ראש ישיבת בעלז בחיפה.
הרבנית נחמה גולדא - נישאה לשלום אריה צוויבל.
רבי אלימלך נתן נטע - נישא לבלומה, בת הרב אברהם יעקב שארף, ר"מ בישיבת בעלז בקריית יערים.
רבי חיים מאיר - נשוי לשבע רבקה בת שלום מוסקוביץ, נכדת האדמו"רים ממעליץ ומדעעש.
רבי דוד - נשוי לבריינא פריידא, בתו של הרב ברוך זאב פדר, מו"צ ורב בית המדרש של חסידי בעלז בגבעת זאב ונכדו של רבי יעקב מרדכי בריינדוויין מסטרטין.
רבי ישראל מנחם נחום - נשוי לרבקה בת רבי אהרן בריף ראש כולל הלכות שבת באשדוד חתן הרב חיים דוד שובקס חבר בד"ץ מחזיקי הדת בעלזא.
הערות שוליים

↑  יוסף צוריאל, אלפים בברית המילה לבן האדמו"ר הינוקא, באתר מעריב, ‏20/10/1975
↑  בר מצווה הרה"צ ר' אהרן מרדכי חלק א, חלק ב, חלק ג
↑  אריה בנדר, חגיגה בירושלים, באתר מעריב, ‏19/10/1988
↑  שמחת האירוסין של בן כ"ק מרן אדמו"ר מבעלזא שליט"א הרה"צ ר' אהרן מרדכי שליט"א
↑  החתונה ההיסטורית! קבלת פנים, חופה חתונה ומצוה טאנץ מבן האדמו"ר מבעלזא שליט"א הרה"צ אהרן מרדכי שליט"א ביוטיוב
↑  קובי נחשוני, חתונת העשור בבעלז: האדמו"ר הוא האבא של כולנו, באתר ynet, 22 במאי 2013
בעלזא חגגה עד הבוקר • וידאו: החופה וה'מצווה טאנץ' באתר בחדרי חרדים. בסוף הכתבה רשימת קישורים לכתבות נוספות בנושא החתונה.
↑  חיים זיכרמן, שחור כחול לבן : מסע אל תוך החברה החרדית בישראל, 2014. עמוד: 35;
סיון רהב-מאיר, ‏צפו: חתונת העשור בעולם החרדי, באתר ‏מאקו‏, 21 במאי 2013
↑  יעקב אבוביץ, צפו: אלפי חסידי בעלזא חוגגים הלילה בשמחה הגדולה בחצר הקודש, JDN, י"ג בסיון תשע"ד.
↑  שלמה זינגר, וּבְמַקְהֲלוֹת רִבְבוֹת • צפו בפנורמות המרהיבות מאלפי החסידים בשמחת בית בעלזא, JDN, ט"ז בסיון תשע"ה.
↑  חתונת בעלזא: הלו"ז המלא והכבישים שיסגרו - בחדרי חרדים, באתר חדרי חרדים
↑  זאב בלוי, שמחת בית בעלזא: החופה, הסעודה והריקודים • גלריית ענק, באתר JDN, ‏ט"ז בסיון תשע"ח
נושא דברים במעמד הירושלמי של מכון עוז והדר
החיים זה לא הכל

| --- | --- |

סמליל התוכנית
 סוגה:  קומדיית מצבים
 יוצרים:  דניאל לפין
 כותבים:  דניאל לפין, עפר קניספל, חיים אידיסיס, גאיה וילדמן
 בימוי:  עדי בנימינוב
 שחקנים:  אבי קושניר ענת וקסמן עידן אלתרמן יעל לבנטל שלמה וישינסקי נורית כהן מוטי כץ פלורנס בלוך ליליאן ברטו אביגיל לפין יובל סגל דביר בנדק
 פרסים:  תואר ״סדרה קומית מקורית״ לשנת 2005 בטקס ״פרסי מסך הזהב״
 ארץ מקור:  ישראל ישראל
 שפות:  עברית
 מספר עונות:  9
 מספר פרקים:  149
 תוכנית המשך:  החיים על פי אורלי
 הפקה
 מפיק:  סער יוגב ונעמי לבארי
 חברת הפקה:  "בלאק שיפ הפקות סרטים בע"מ", אולפני הבירה ירושלים
 אורך פרק:  25 דקות
 שידור
 רשת שידור:  ערוץ 2: טלעד (עונות 1–4) רשת (עונות 5–9) שידורים חוזרים: yes ישראלי הוט קומדי סנטרל רשת 13 ערוץ 24 ערוץ ההומור
 תקופת שידור מקורית:  2 ביולי 2001 – 20 בספטמבר 2011
החיים זה לא הכֹּל היא קומדיית מצבים ישראלית ששודרה בערוץ 2 על ידי טלעד ולאחר מכן על ידי רשת החל מ-2 ביולי 2001 ועד לסיומה ב-20 בספטמבר 2011, במשך 9 עונות ו-149 פרקים. הסדרה שודרה בשידורים חוזרים גם ברשת 13, HOT קומדי סנטרל, yes קולנוע ישראלי, ערוץ E! וערוץ 24.
הסדרה מתמקדת בגדי (אבי קושניר) ובדפנה (ענת וקסמן) נוימן, בחייהם במסגרת משפחתית ובהבדלים שבין גברים לנשים. הסדרה זכתה להצלחה וקנתה לה קהל צופים נאמן ואף נחלה שבחים ממבקרים בעיתונות. הסדרה זכתה בפרס מסך הזהב ופרס האקדמיה לטלוויזיה בקטגוריית השחקן הקומי, השחקנית הקומית והסדרה הקומית.
המנגינה המושמעת בפתיח הסדרה היא מתוך השיר "Send Me on My Way" (אנ') של להקת Rusted Root (אנ').
היסטוריה

ראשיתה של הסדרה בשנת 2001, אז שודרה אצל זכיינית ערוץ 2 "טלעד", בסך הכל שודרו 12 פרקים בין יולי לאוקטובר. בעונתה הראשונה העלתה הסדרה את שיעורי הצפייה ברצועה בה שודרה (בין השעות 21:35–22:05), גידול של כ-40% ביחס למדרוג (רייטינג) הממוצע ברצועה, וב"טלעד" הוחלט על הפקת עונה שנייה. העונה השנייה, ששידורה הסתיים בפברואר 2003, זכתה לרייטינג ממוצע של 21%, הממוצע הגבוה ביותר לסיטקום ישראלי מקורי באותן השנים.
לאחר שידור העונה הרביעית (2005) תם הזיכיון של "טלעד" לשדר בערוץ 2. לפיכך, הובע ספק אם תשוב הסדרה ותשודר, אך הזכיינית "רשת" רכשה את הזכויות לסדרה והמשיכה בהפקת עונות נוספות. "רשת" הודיעה כי הפקת הסדרה הסתיימה אחרי העונה התשיעית והאחרונה, עם השלמת עשר שנות שידור ותשע עונות. "החיים זה לא הכל" היא הסיטקום השלישי באורכו בישראל מבחינת מספר פרקי הסדרה אך לא לפי מספר עונותיה (אחרי "סברי מרנן" ו"הפיג'מות").
לקראת עליית העונה התשיעית והאחרונה של הסדרה הופק פרק מיוחד ("מעשה באיש מצחיק״) בו גדי מגיע לטיפול אצל פסיכולוג ונזכר בכל הרגעים הגדולים של הסדרה. פרק זה נכנס לעונה 9 וקיבל את המספר 0 כיוון שעלילתו מתרחשת בין העונות.
בספטמבר 2009, הפורמט של התוכנית "החיים זה לא הכל" נמכר לצ'כיה וליוון, אך גרסה מקומית לא הופקה לבסוף. בספטמבר 2020 הפורמט נמכר שוב להפקה ביוון.
באוקטובר 2011 הסדרה נמכרה לחברת ההפקות של סוני, בארצות הברית עבור רשת CBS. יוצר הסדרה, דניאל לפין, כתב גם את הגרסה האמריקאית ביחד עם התסריטאי האמריקאי מייק סייקוביץ' ("חברים", "חוקי המשחק"). באפריל 2013 הופק פרק פיילוט עבור רשת ABC. נועה תשבי שימשה כמפיקה שלו. ב-11 במאי 2013 נודע כי רשת ABC החליטה שלא לשדר את הסדרה בארצות הברית אחרי פרק הפיילוט.
בזמן מלחמת חרבות ברזל, עידן אלתרמן צילם ביחד עם יעל לבנטל מערכון על המלחמה ובו השניים גילמו את דמויותיהם של מיקי ואורלי בשנית.
עלילה > עונה ראשונה

פרקים 1–13 (13 פרקים)
גדי ודפנה נוימן (אבי קושניר וענת וקסמן) הם זוג נשוי. דפנה (סטודנטית לתואר שני בתקשורת), רוצה להיכנס להיריון ואילו גדי עובד ככותב בתוכנית אירוח טלוויזיונית בכיכוב של בני קנובלר (מוטי כץ). במהלך העונה בולטים ניסיונות ההתערבות של הוריו, מאיר ובתיה נוימן (שלמה וישינסקי ונורית כהן), בחיי הנישואים של בנם. במקביל, מיקי ברנשטיין (עידן אלתרמן), שותפו של גדי, חווה מערכת יחסים רבת תהפוכות עם חברתו אורלי (יעל לבנטל) עם פרידות וחזרות. בסוף העונה נודע כי דפנה בהיריון וגם רחלי (אורנה רוטברג), אחותו של גדי בהריון מגבר הומו שהכירה במודעה בעיתון.
עונה זו היא היחידה בה הפרקים הוצגו מול קהל חי. בנוסף, בעונה זו גדי שובר את הקיר הרביעי ומדבר עם הצופים באופן ישיר במהלך העלילה (כמו כן, הפנטזיות בראשו מוצגות בפני הצופים, בדומה לתוכניות כגון "סקראבס"). כמו כן, עונה זו היא העונה היחידה בה רחלי ואיתן, אחיו של גדי מופיעים או מוזכרים.
עלילה > עונה שנייה

פרקים 14–27 (14 פרקים)
גדי נוימן מנסה לתמוך בדפנה ההרה, אך נתקל בקשיים. במקביל, הוא ממשיך לסבול מעולו של בני קנובלר. ידידו, מיקי, מתלבט בין אורלי לחברתו החדשה, סיגי (שלומית מנדל) שהיא גם החברה של דפנה מהאוניברסיטה. בסוף העונה נולדת בתם של גדי ודפנה, מיכל, כשאת השם בחר גדי בטעות בזמן פתירת קופי טסט. בבדיקת מי שפיר יצא שמין התינוק הוא בן, אך התוצאה התבררה כטעות (של אחד למיליון).
עלילה > עונה שלישית

פרקים 28–40 (13 פרקים)
גדי ודפנה נקלעים למשבר בנישואיהם ופונים לייעוץ זוגי. מיקי מנסה להשיב לחיקו את אורלי. בתחום המקצועי, סובלת תוכניתו של קנובלר מקשיים בגלל מספר צופים נמוך. עם סיום העונה נישאים מיקי ואורלי בשידור ישיר מהתוכנית של קנובלר (מה שמעלה את כמות הצופים) ואילו גדי ודפנה מחליטים על פרידה זמנית. בעונה זו הופיעו גם הוריה של דפנה, רבקה ויחיאל המגולמים על ידי טוביה צפיר ורבקה מיכאלי.
עלילה > עונה רביעית

פרקים 41–54 (14 פרקים)
גדי ודפנה הפרודים גרים דלת-מול-דלת ומתלבטים אם להתגרש. מיקי ואורלי, לעומתם, מתמודדים עם קשיי הנישואים ומתגלה גם שאורלי נשואה לגבר אחר. ניסיונם של הוריו של גדי לגשר בין גדי לדפנה אינם עולים יפה. בסוף העונה גדי ודפנה כמעט חוזרים, אך בסוף מתגרשים ואילו בני קנובלר נישא לדוריס (פלורנס בלוך), אהובתו. מיקי ואורלי מגלים שהם לא נשואים ולבסוף מתחתנים נישואי בזק בקפריסין.
עלילה > עונה חמישית

פרקים 55–68 (14 פרקים)
בעונה הזו יש כמה שינויים: גדי ודפנה גרושים, אורלי ומיקי נשואים, קנובלר נשוי לדוריס ולסדרה מצטרפות דמויות חדשות: מיכל, בת זוגו של גדי (ליליאן ברטו), נועה, הבת של מיכל (אביגיל לפין) ואהוד המורה לריקוד, בן זוגה של דפנה (יובל סגל).
גדי ודפנה יוצאים לחיים חדשים בנפרד ומנהלים מערכות יחסים חדשות: גדי יוצא עם מיכל ומסתבך עם בתה נועה ודפנה יוצאת עם אהוד המורה לריקוד ומגלה בשלב מסוים שהוא נשוי. עם זאת, היא ממשיכה לצאת איתו גם לאחר גילוי זה. גדי ודפנה עדיין מעורבים זה בחייו של זה. מיקי ואורלי גרים בדירתם של גדי ודפנה, דוריס וקנובלר הנשואים הטריים עוברים לגור בדירתם של מיקי ואורלי. בסוף העונה נתפסים דפנה וגדי כשהם בוגדים בבני זוגם הנוכחיים.
עלילה > עונה שישית

פרקים 69–86 (18 פרקים)
גדי עובר לגור יחד עם מיכל, בת זוגו, ועם נועה, בתה. דפנה, לעומת זאת, נפרדת מאהוד ואילו מיקי מחליט לנסוע להודו כדי "לחפש את עצמו", אך שב משם לחיות עם אורלי. עם זאת, העניין מסתבך מבחינתו כי בזמן שהיה בהודו מיקי חדש הופיע (דביר בנדק) והוא מתקרב לחתונה עם אורלי. בסוף מיקי הישן זוכה למרות הכל באשתו. הוריו של גדי, מאיר ובתיה נוימן, מגלים כי הרב שחיתן אותם לא היה מוסמך ונישאים מחדש. בסוף העונה שודר פרק "מאחורי הקלעים".
עלילה > עונה שביעית

פרקים 87–108 (22 פרקים)
בתחילת העונה מיקי ואורלי מתגוררים עם גדי ומיכל. באמצע העונה גדי ומיכל נפרדים - מיכל עוברת לגור עם דפנה ואילו נועה נשארת לגור עם גדי. בינתיים מיקי הישן ואורלי עוברים לגור עם מיקי החדש, שהתאהב בחזרה באורלי. במהלך העונה מיקי הישן מנצח שוב ואורלי נכנסת להריון (ובסוף העונה יולדת בן). במהלך העונה מפגינות גם דפנה וגם מיכל רצון בחידוש הקשר עם גדי, אך זה עומד להינשא לקרן (סנדי בר), בת של חברי הוריו. בעת החופה, נלקחת קרן לאשפוז בבית־חולים פסיכיאטרי. במהלך העונה שודר הפרק המאה של התוכנית, שבוים מחדרי ההפקה של התוכנית, וכלל את צוות ההפקה, ובמסגרתו השתמשו השחקנים בשמותיהם האמיתיים.
עלילה > עונה שמינית

פרקים 109–128 (20 פרקים)
בשל המצב הכלכלי, גדי ודפנה מחליטים שדפנה תחזור לגור ביחד עם גדי בדירתם הקודמת, כדי לחסוך לדפנה שכר דירה, ומודאגים מההשפעה שתהיה להתרחשויות על בתם מיכל. במקביל, מיקי ואורלי מגדלים את בנם התינוק ונותנים לו את השם גדי (למורת רוחו של גדי נוימן), נועה מתגייסת ומאיר ובתיה ממשיכים להתערב בחייהם של גדי ודפנה. בסוף העונה שוקלים גדי ודפנה לשוב לחיות כבעל ואישה או להיפרד זה מזה לנצח ומחליטים להטיל מטבע. העונה מסתיימת בהקפאת התמונה כשהמטבע באוויר.
עלילה > עונה תשיעית

פרקים 129–149 (21 פרקים)
העונה התשיעית והאחרונה של הסדרה, שודרה החל מיום שלישי ה-17 במאי 2011. עלילת העונה מתרחשת 5 שנים אחרי סוף העונה השמינית, כאשר באמצעות המטבע, גדי ודפנה מחליטים להיפרד סופית, ומצליחים לעמוד בהחלטתם 5 שנים (שעליהן הצופים "דילגו") ולאחר מכן חוזרים להיות מעורבים זה בחייו של זו. בעונה זו משתתפת בפעם הראשונה מיכל הבת של גדי ודפנה (רוני הרמן), וגדי הבן של מיקי ואורלי (דני ברמן), ובעונה זאת מופיעה נועה כחוזרת בתשובה אך בפרק האחרון של הסדרה היא יוצאת בשאלה. במהלך העונה, דפנה ומיכלי עוזבות את הארץ לשנתיים ללוס אנג'לס, במסגרת עבודת הפוסט-דוקטורט של דפנה. בסוף הסדרה, דפנה, שהתלבטה בין להישאר בארץ או להגר תמידית ללוס אנג'לס, מחליטה להישאר בארץ והיא וגדי חוזרים להיות זוג.
עלילה > פרק סיום הסדרה

פרק 149
בפרק הסיום, דפנה מספרת לגדי שהיא מחליטה להגר ללוס אנג'לס ביחד עם מיכלי מכיוון שהיא הכירה גבר בשם ג'רי (זאב שמשוני). במקביל, נועה מספרת לגדי ודפנה שהיא התארסה לבחור בשם אוריה (נאור זילברמן) ומבקשת מהשניים לעזור לה לשלוח הזמנות לחתונה ולקיים את הטקס בביתם. למרות זאת, השניים מבטלים את אירוסיהם זמן קצר לאחר מכן. בהמשך, בעקבות טעות שנוצרת, ההזמנות לחתונה של נועה נשלחות בשם גדי ודפנה וכולם מסיקים שגדי ודפנה התארסו. כתגובה, מיכל ואהוד מחליטים לצלם "ברכות" בווידאו בהן הם ועוד שלל דמויות אורחות שהופיעו בסדרה מגדפים את הזוג. מאיר ובתיה רבים בגלל החלטתו של מאיר לתרום את גופו למדע לאחר שימות, אך לבסוף השניים משלימים. במהלך הפרק, מיקי מתווכח עם אורלי שעדיף לחוות תחושת גירוד מאשר תחושת כאב ואורלי מצווה עליו למצוא עשרה אנשים שחושבים כמוהו. בסוף הפרק, דפנה מגלה בטעות שג'רי שונא את מיכלי ומחליטה לבטל את הנסיעה. כשדפנה ומיכלי חוזרות לדירה של גדי, גדי ודפנה מחליטים לחזור להיות זוג והפרק מסתיים.
לכבוד שידור פרק הסיום של הסדרה, הפיקה "רשת" יום שידורים מיוחד שכלל ראיונות עם כוכבי הסדרה בתוכניות הבוקר. תוכנית מיוחדת בהשתתפות כוכבי הסדרה בשעשועון "אחד נגד 100" שודרה לפני הפרק, בהשתתפות עידן אלתרמן ויעל לבנטל ששיחקו במשחק הראשון, אבי קושניר וענת וקסמן ששיחקו במשחק השני ושלמה וישינסקי ורוני הרמן ששיחקו במשחק קצר לאחר מכן. הפרק עצמו שודר באמצע ההשתתפות של אבי קושניר וענת וקסמן ובסיומו המשיכה התוכנית מהנקודה שהפסיקה.
שידור הסדרה

הסדרה החלה את שידוריה ב-2 ביולי 2001 בזכיינית טלעד, בערוץ 2. לאחר סיום זיכיונה של טלעד, עברה הסדרה לשידור אצל הזכיינית "רשת" החל מה-11 בספטמבר 2006. פרק הסיום של הסדרה שודר ב-20 בספטמבר 2011 והפך לפרק הנצפה ביותר של הסדרה, עם 32.6%.
| עונה | זכיינית שידור | תאריכי שידור מקורי | תאריכי שידור מקורי | פרקים | ממוצע צופים | ממוצע רייטינג |
| --- | --- | --- | --- | --- | --- | --- |
| 1 | טלעד | יום שני, 2 ביולי 2001 | יום שני, 22 באוקטובר 2001 | 13 | 206,000 | 9.3% |
| 2 | טלעד | יום רביעי, 30 באוקטובר 2002 | יום רביעי, 19 בפברואר 2003 | 14 | 464,900 | 21.0% |
| 3 | טלעד | יום ראשון, 30 במאי 2004 | יום שני, 30 באוגוסט 2004 | 13 | 400,300 | 18.4% |
| 4 | טלעד | יום שבת, 9 ביולי 2005 | יום שבת, 15 באוקטובר 2005 | 14 | 379,300 | 16.8% |
| 5 | רשת | יום שני, 11 בספטמבר 2006 | יום שלישי, 19 בדצמבר 2006 | 14 | 446,900 | 20.1% |
| 6 | רשת | יום שלישי, 23 באוקטובר 2007 | יום רביעי, 9 בינואר 2008 | 18 | 453,700 | 20.0% |
| 7 | רשת | יום רביעי, 29 באוקטובר 2008 | יום רביעי, 25 במרץ 2009 | 22 | 447,800 | 19.4% |
| 8 | רשת | יום ראשון, 7 בפברואר 2010 | יום שלישי, 17 באוגוסט 2010 | 20 | 424,500 | 18.1% |
| 9 | רשת | יום שלישי, 17 במאי 2011 | יום שלישי, 20 בספטמבר 2011 | 21 | 489,400 | 21.0% |
נתוני הרייטינג באדיבותה של "הוועדה הישראלית למדרוג" ובהפקתה של חברת הרייטינג הישראלית "TNS טלגאל".
תאריכי שידור העונות ומספרי הפרקים מבוססים על רישומיה של "הרשות השנייה" כפי שהם מובאים באתרה.
שחקנים ודמויות > דמויות משניות

רחלי נוימן (אורנה רוטברג) (עונה 1) – אחותו של גדי, נכנסה להריון מהומו כשדפנה נכנסה להריון.
איתן נוימן (רמי חזקיהו) (עונה 1) – אחיו של גדי, שחזר בתשובה.
מושון "הגאון" (ארז שפריר) – מנהל הערוץ שבו התוכנית של קנובלר. אדם די מטורף שאיננו מסתפק בכלום ומאיים מדי פעם להוריד את התכנית של קנובלר מהאוויר.
השחקן ארז שפריר גילם גם את הפסיכולוג שגדי הלך אליו בפרק "מעשה באישה מצחיקה".
סיגי שוסטר (שלומית מנדל) (עונה שנייה) – חברה של דפנה מהאוניברסיטה. דפנה שידכה אותה למיקי. לא החלטית. הייתה בכמה פרקים מושא אהבתו של מיקי.
רינה (אורנה בנאי) ויואב קורן (צחי גראד) (עונות 2–3) – חברים של דפנה וגדי. רינה למדה עם דפנה בתיכון ויואב הוא בעלה של רינה. בפרק הראשון בו הם מופיעים, מתגלה שרינה בגדה ביואב ולאחר הפרק השניים מתגרשים. בפרק השני בו הם מופיעים מתברר שרינה בהיריון מיואב והם חוזרים. בעצתה של רינה, גדי ודפנה הלכו לייעוץ זוגי כשהרגישו שהיחסים ביניהם עומדים בפני התפרקות. רינה מופיעה לבדה בפרק האחרון של הסדרה ומברכת את גדי ודפנה לרגל "נישואיהם".
יחיאל (טוביה צפיר) ורבקה רינגל (רבקה מיכאלי) (עונה 3) – הוריהן של דפנה וגליה. לא אמינים כל כך. יחיאל נוהג לקרוא לגדי "דרעק'לה" ומחשיב את זה לשם חיבה. רבקה נוהגת לשכוח את שמה של מיכלי וקוראת לה "מיטלי" במקום.
גליה (סטלה) רינגל (אביגיל אריאלי) (עונות 3, 6) – אחותה של דפנה, הייתה חברה בכת בוויסקונסין שחייבים להגיד בה רק את האמת בתמורה לחיי נצח, היחסים בין האחיות גרועים מאוד והן מקנאות אחת בשנייה. דפנה מגדירה את גליה כשקרנית פתולוגית. בעונה 6 חזרה ודרשה מדפנה לוותר על ירושה כדי שתוכל לצאת מחובות.
גדי ברנשטיין (דני ברמן) (עונה 9) – בנם היחיד של מיקי ואורלי. סובל מחרדות ובדומה לאביו מרבה להגיד "קרה אסון".
דבי קולמהולץ – דמות עלומה שאינה מופיעה פיזית. אחת מחברותיה הטובות של דפנה, דפנה תמיד מדברת עליה או מדברת איתה בטלפון.
אהרון שמול (אברהם מור) (עונות 8-9) - חבר של מאיר ובתיה. נוהג להתחרות עם מאיר בכל דבר. בעונה התשיעית מתגורר ביחד איתם בדיור המוגן והיה הסנדק של גדי, הבן של מיקי ואורלי.
הערות שוליים

↑  ערן בר-און, חיים שכאלה: "החיים זה לא הכל" מסתיימת, באתר ynet, 12 בספטמבר 2011
↑  אביבה קרול, ‏טלעד הזמינה עונה שנייה של "החיים זה לא הכל", באתר גלובס, 22 באוקטובר 2001
↑  אביבה קרול, ‏רייטינג של 21% ל"החיים זה לא הכל" העונה, באתר גלובס, 20 בפברואר 2003
↑  מערכת עכבר העיר, החיים זה לא הכל - עונה חמישית, באתר הארץ, 11 בספטמבר 2006
↑  עכבר העיר, רשמית: "החיים זה לא הכל" יורדת מהמסך, באתר הארץ, 16 באוגוסט 2010
↑  גילי איזיקוביץ, תשע עונות וזה כן הכל, באתר הארץ, 20 בספטמבר 2011
↑  מתן שירם, ‏הפורמט של התוכנית "החיים זה לא הכל" נמכר לצ'כיה וליוון, באתר גלובס, 9 בספטמבר 2009
↑  שירי דובר, ‏הסיטקום הוותיק "החיים זה לא הכל" נמכר לערוץ יווני, באתר גלובס, 24 בספטמבר 2020
↑  רועי ברק, ‏"החיים זה לא הכול" נמכרה לאולפני סוני ורשת CBS בארה"ב, באתר גלובס, 27 באוקטובר 2011
↑  אלכסנדר כץ, גדי ודפנה נוסעים לאמריקה: abc תפיק פיילוט לפורמט של 'החיים זה לא הכל', באתר אייס, 3 בפברואר 2013
↑  עכבר העיר, "החיים זה לא הכל" נקנתה על ידי רשת ABC, באתר הארץ, 3 בפברואר 2013
↑  ynet, נכשל הפיילוט האמריקני של "החיים זה לא הכל", באתר ynet, 11 במאי 2013
↑  יוסי דלאל, צפו: מיקי ואורלי מ"החיים זה לא הכל" מתאחדים, באתר ישראל היום, 21 בנובמבר 2023
↑  עכבר העיר, רייטינג יומי: "החיים זה לא הכל" יורדת מהמסך עם שיא של 32.7%, באתר הארץ, 21 בספטמבר 2011
סטארשיפ

סטארשיפ (באנגלית: Starship) היא סדרת חלליות רב־שימושיות כבדות מאוד בפיתוח על ידי חברת SpaceX. חללית סטארשיפ היא הגדולה ביותר שנבנתה אי פעם (נכון לאוגוסט 2024), והמשגר הראשון שניתן לשימוש חוזר באופן מלא. החללית מיועדת להעלות מטען של מעל 100 טון למסלול סביב כדור הארץ, ולשגר לוויינים וצוותי חלל לירח, למאדים, ואף מעבר, יכולת שבמשגרים אחרים טרם הגיעה לשלב של ניסויי שיגור. המשגר כולל יכולת תדלוק תוך כדי מעוף, ובטיסות ארוכות הוא יתודלק על ידי חלליות סטארשיפ שישוגרו לשם כך.
עד כה תוכניות למסע מאויש למאדים נפסלו בקונגרס האמריקאי בשל עלות של מאות מיליארדי דולרים לשיגור. עוצמתה של סטארשיפ ויכולת השימוש החוזר בה יאפשרו שיגור למאדים בעלות קטנה בסדר גודל שלם. ייתכן שהמחיר יהיה נמוך דיו על מנת לאפשר מימון שאינו ממשלתי למשימה מאוישת למאדים.
פרט לחזון זה, סטארשיפ מיועד לאפשר שוב משימות מאוישות לירח, שנפסקו מאז גניזת משגרי הסאטורן 5 ששימש את נאס"א בין 1967 ל־1973, בשל עלותם הגבוהה.
סטארשיפ גם ישמש כמשגר הכלכלי ביותר מאז ומעולם למשימות הסדירות והשגרתיות של שיגור לוויינים, כבדים וגדולים יותר מאי פעם ונשיאת אסטרונאוטים אספקה וציוד לתחנת החלל.
משגר הסטארשיפ הוא דו־שלבי ומורכב מרקטת האצה בשם סופר־הווי (Super Heavy) כשלב הראשון, ומחללית (טיל) סטארשיפ כשלב השני. שני השלבים יחד מכונים "סטארשיפ". שני השלבים מונעים במנועי הרַפְּטוֹר החדשניים, ושניהם רב־שימושיים וינחתו בחזרה לאחר כל שיגור. חללית סטארשיפ גדולה בהרבה מכל חללית קיימת ותוכל להכיל אסטרונאוטים וציוד בהיקפים חסרי תקדים. הסופר־הווי הוא רקטת האצה המיועדת לשגר את חללית הסטארשיפ למסלול ולאחר מכן לנחות בחזרה.
תכנונים ראשונים של סטארשיפ פורסמו בשנת 2012. בשנים שלאחר מכן פותחו מנועי הרפטור אשר יניעו את המשגר ובשנת 2019 החלו לבצע בדיקות באב טיפוס של סטארשיפ עצמו. ‏ SpaceX התחילה לבצע שיגורי ניסיון של השלב השני (חללית סטארשיפ) בסוף דצמבר 2020.
באפריל 2021 בחרה נאס"א ב־SpaceX, לפתח גרסה ייעודית של סטארשיפ עבור משימות מאוישות אל הירח כחלק מתוכנית ארטמיס. גרסה זו תשמש כרכב נחיתה ותסייע להנחית אסטרונאוטים ממסלול סביב הירח לפני השטח.
מבנה המשגר ומאפיינים > שלב ראשון

השלב הראשון של המשגר הדו־שלבי הוא מאיץ בשם סופר־הווי (Super Heavy, כבד מאוד) ותפקידו לשגר ולשאת את השלב השני לחלל ולנחות בחזרה. על פי הגרסה העדכנית, אורכו של שלב זה יהיה 70 מטרים וקוטרו יהיה 9 מטרים. הסופר־הווי ומכלי הדלק שלו ייבנו מפלדת אל־חלד ויכילו דלקים מסוג מתאן נוזלי וחמצן נוזלי. 33 מנועי ראפטור בבסיס השלב הראשון ישתמשו בדלקים אלו ויספקו דחף של 65,000 קילו־ניוטון בעת המראה. מסתו בעת המראה תהיה 3,680,000 ק"ג. נאמר כי ייתכן ובעתיד יוחלפו מנועיו, מלבד הפנימיים אשר משמשים גם לנחיתה, לגרסה מותאמת שלא תכלול ניהוג ווקטורי או יכולת שינוי עוצמה, וייעלו את ההמראה [דרוש מקור]. בחלקו העליון של הסופר־הווי יהיו ארבעה מייצבים (Grid Fins) אשר ינווטו אותו בעת חזרתו לקרקע, בדומה לשלב המאיץ בטיל הפאלקון 9 של החברה, אבל בניגוד לפאלקון 9 לא יהיו למאיץ רגלי נחיתה (במטרה לחסוך במשקל), ובנחיתה הוא יילכד על ידי זרועות הידראוליות היוצאות ממגדל מיוחד, שהוכן הן למטרה זו והן כמנוף להעלאת המאיץ על כן השיגור.